b'\n_START_ARTICLE_\nGeorge Pal\n_START_SECTION_\n\xc5\xbdivljenjepis\n_START_PARAGRAPH_\nDiplomiral je iz arhitekture na umetnostni akademiji v Budimpe\xc5\xa1ti, nato pa se usmeril v film. Sprva se je le s te\xc5\xbeavo pre\xc5\xbeivljal, med drugim kot oblikovalec mednapisov za neme filme. Leta 1931 se je preselil v Berlin, kjer je za studio UFA oblikoval scenografijo in se pri\xc4\x8del ukvarjati z animacijo. Ko so v Nem\xc4\x8diji pri\xc5\xa1li na oblast nacisti, je zapustil dr\xc5\xbeavo in deloval v razli\xc4\x8dnih evropskih mestih (Amsterdam, Pariz,...); v tem obdobju je ustvaril serijo kratkih animiranih filmov z lutkami, kasneje znanih pod skupnim imenom Puppetoons. Kasneje je za\xc5\xa1el v te\xc5\xbeave, ko je produciral kratek alegori\xc4\x8dni animirani film, ki je kritiziral fa\xc5\xa1izem._NEWLINE_Leta 1939 je obiskal ZDA kot gostujo\xc4\x8di predavatelj na Univerzi Columbia, kjer je dobil ponudbo produkcijske hi\xc5\xa1e Paramount Pictures. Emigriral je v ZDA in zanje ustvaril serijo tehni\xc4\x8dno dovr\xc5\xa1enih in komercialno uspe\xc5\xa1nih kratkih filmov z lutkami, ki so mu leta 1943 prinesli \xc4\x8dastnega oskarja. Nekaj let kasneje je zapustil podjetje Paramount Pictures in postal samostojni producent ter se pri\xc4\x8del ukvarjati z igranimi filmi. Njegov prvi projekt je bil film The Great Rupert (1949) re\xc5\xbeiserja Irvinga Pichela, s katerim je kasneje sodeloval tudi pri znanstvenofantasti\xc4\x8dnem filmu Destination Moon (1950), ki je postal velik hit in spro\xc5\xbeil pravo manijo v ZDA. Po njem je produciral \xc5\xa1e ve\xc4\x8d znanstvenofantasti\xc4\x8dnih in fantazijskih filmov ter prejel ve\xc4\x8d oskarjev za posebne u\xc4\x8dinke._NEWLINE_Konec 1950. let je za\xc4\x8del delati za Metro-Goldwyn-Mayer, kjer je nastal njegov re\xc5\xbeiserski prvenec, fantazijski muzikal tom thumb (1958). Med vidnej\xc5\xa1imi filmi iz tega obdobja je bil \xc4\x8casovni stroj (1960) z Rodom Taylorjem v glavni vlogi, ki je prav tako do\xc5\xbeivel velik finan\xc4\x8dni uspeh ter mu prav tako prinesel oskarja za posebne u\xc4\x8dinke. Njegov naslednji film, fantazijski Seven Faces of Dr. Lao (1964) je po mnenju nekaterih obo\xc5\xbeevalcev njegovo najbolj\xc5\xa1e delo, vendar ta ni bil komercialno uspe\xc5\xa1en. V naslednjih desetih letih je produciral le \xc5\xa1e dva filma. Njegov zadnji, Doc Savage: The Man of Bronze, je prav tako do\xc5\xbeivel polom zaradi neprepri\xc4\x8dljive produkcije, nakar Palu ni ve\xc4\x8d uspelo prepri\xc4\x8dati odgovornih pri MGM da mu financirajo novo serijo znanstvenofantasti\xc4\x8dnih filmov konec 1970. let._NEWLINE_Ob smrti leta 1980 je zapustil nekaj nedokon\xc4\x8danih projektov, med drugim je podpisan kot soavtor knjige Time Machine II (1981), nadaljevanja romana \xc4\x8casovni stroj H.G. Wellsa, ki naj bi bil povezan z nerealiziranim nadaljevanjem njegove uspe\xc5\xa1nice iz leta 1960. Leta 1986 je iz\xc5\xa1el dokumentarec Fantasy World of George Pal o njegovem delu, leto kasneje pa \xc5\xa1e The Puppetoon Movie, ki je celove\xc4\x8derna kompilacija njegovih zgodnjih animiranih del.'